作者：方岳
词牌/韵律：沁园春

paragraphs: 尽为春愁，尽劝春归，直恁恨深。
况雨急黄昏，寒欺客路，月明夜半，人梦家林。
店舍无烟，楚乡寒食，一片花飞那可禁。
小凝伫，黯红蔫翠老，江树阴阴。
汀洲杜若谁寻。
想朝鹤怨兮猿夜吟。
甚连天芳草，凄迷离恨，拂帘香絮，撩乱深心。
汝亦知乎，吾今倦矣，瓮有馀春可共斟。
归来也，问渊明而后，谁是知音。